《游黄仙洞坐磐石上观瀑布》
清代·黄乔松

飞出悬崖端，走入深树罅。飞崖走树两无定，旋看天外神龙挂。

我初遇之叹奇绝，眼前有景写不出。霜痕陡划殷红缺，烟光横界空青截。

奔腾趋下成激湍，激湍撞石石欲裂。非徒绘影兼绘声，顿令石破天亦惊。

风风雨雨时离合，瞰涧松篁远周匝。隔断松篁只有云，神龙出没谁能分。

神仙本是吾家事，绀宇璚宫一天地。空山葱郁云常住，定有仙人相笑语，何不骑龙且归去。

作者简介：黄乔松，字鉴仙，号苍崖，番禺人。贡生，官云南盐课提举。有《鲸碧楼岳云堂诗钞》。